寄敬甫葉兄
作者：華岳
朝代：宋

paragraphs: 歲次丁卯秋，八月既生魄。
于時謫建安，脫去未有策。
忽覩星鳳光，慨然陪履舄。
自謂入閩建，閲人幾千百。
間有知功名，所見得邪僻。
否則苟利祿，鄙猥何足責。
獨我子敬甫，挺挺出蠻貊。
舌端摇戈矛，筆下羅疆埸。
扣以軍國秘，歷歷有奇畫。
以此方定交，歸心已翰翮。
送君東郭門，握手不忍釋。
明年入中都，首上平戎策。
甫結君相知，便念長沙謫。
細草天子書，願置孤臣驛。
論薦方躊躇，倚門重垂白。
轍環溫凊圍，笑言方啞啞。
去我兩牛鳴，恍若關山隔。
去年槐花黄，郡國書貢籍。
若以經濟材，俯亦從此役。
白屋寄簪纓，青燈聯袵席。
談笑生風雷，議論燦金碧。
雪香飛梅花，歸鞍整南陌。
別後殊未幾，拳拳在朝夕。
君腹坦東牀，吾身繫西圜。
從此嘆參商，蓬瀛非咫尺。
尺紙雖屢投，奧援不我索。
星次幾一周，幸我安且懌。
嘗觀義與利，更相爲損益。
欲論古人交，二者請君擇。
不惟眼獨青，且要心同赤。
此身可虀粉，此道不可易。
自料吾與君，造物難棄擲。
胸次蓬萊山，襟懷雲夢澤。
未說詩書帥，休論文章伯。
堂堂大丈夫，詎可虛竹帛。
但恨不振蹤，尚此多扞格。
在君當先登，挽回二千石。
饑溺切君身，推解過疇昔。
炎凉無異心，始終無異迹。
庶幾吾二人，交情可全璧。